钦定古今图书集成/方舆汇编/职方典/第1437卷 > 浔州府城池考 通志
## 钦定古今图书集成/方舆汇编/职方典/第1437卷 > 浔州府城池考 通志

本府。〈桂平县附廓。〉

浔州府城池　：旧有城，久毁。宋嘉祐七年，拓之，始增筑子城。嘉泰元年，知府周禧、知县廖德明继筑土垣。元至元庚辰，推官范埜撤而新之。明洪武六年，百户吴胜复广旧城，周三百七十四丈。十五年，千户陶成西展百馀丈。二十九年，知府沈忠复东展数百丈，周一千三百二十丈。辟六门，东西开壕，立栅，南北际江，立门四：南二曰迎恩、“宁远” ，北二曰宣武、威武，东拱辰，西安远。成化三年，知府孙晫因砌以砖，高二丈，阔一丈二尺，楼六座，角楼、悬楼共五座，炮台、窝铺共二十二座，改拱辰门曰“浔阳。”

外县

平南县城池　，旧无城，明洪武初，知县齐逊始筑土城，辟“通济” 一门。景泰间，寇毁。天顺间，主簿阎鼎请发公帑，始筑砖城，周三百一十二丈，高二丈四尺，立一鼓楼，盖数串楼。门外月城壕阔二丈，深八尺。南壕与士民不利，填之，止开南北二门。弘治七年，巡抚委推官戴纲、知县谭珪，因旧筑立罗城，墙八尺，阔四尺，计五百丈。盖以土茅。

贵县城池　旧无城。唐元和间，刺史谢鹏始筑。宋绍熙间，权郡谭景先修之。元至正间，城池颓圮，峒贼出掠。十二年，吏目侯元采以己财佣军民修筑，周围五十八丈，窝铺二十四间，面江为池。